**TÁMOP-5.6.3-12/1-2012-0001 „ A fogvatartottak többszakaszos, társadalmi és munkaerő-piaci reintegrációja és az intenzív utógondozás modellje”**

**Egy apa álma...**

**Reggel van. A nap ugyan úgy süt be a zárka ablakán, mintha csak az otthoni szoba meleg szeretete ölelné körül. Néha még a kezét is kinyújtja. Lassan, úgy ahogyan régen, mikor a feleségét ölelte. A szoba ajtaja mindjárt kinyílik és beszalad Ő, Bence. Az egész világot jelenti számára, hiszen a gyermeke. Az idilli képet egy hangos csattanás szakítja félbe, a zárka ajtaja morajlással nyílik, majd zárul.**

**Az álom szépsége szertefoszlik és elkezdődik a börtönélet monotonitása, nap - nap után. Egy újabb reggel, egy újabb érthetetlen nap. Az idő lassan vánszorog, túl sok a perc, ami gondolkodással telik. Késő, megtörtént. Aztán egy újabb este, mely nem hoz álmot az apa szemére. Gondolatai cikáznak a boldog és a szomorú pillanatok között. Felvillan gyermekkora, anyja merev szigora és perfekcionizmusa, amikor újra és újra ki kellett takarítania a szobát, mert még mindig nem volt elég tiszta. A félelemmel teli éjszakák, a pince sötétsége, s amikor békességet lelt a süketnéma nagymama karjaiban. Aztán egy újabb rémkép, ahogy a nagypapa kezét emeli a drága nagymamára, s egy újabb, amikor az anyja teszi ugyan ezt az apjával. Majd hirtelen felharsog Bence nevetése, száguldás a motorral szabadon, mint a madár. A madár, aki már sok mindent látott.**

 **Az ébrenlét lassan összekeveredik az álommal, talán már maga sem tudja, hogy fent van, vagy álmodik. Hosszú az éjszaka és nem hoz megnyugvást, a bűnös szemére. Mert elkövette. Tudja, és azt is, hogy nem kellett volna, de akkor és ott, amikor borul az elme, borul a józan gondolkodás és csak az oroszlánként gyermekét védelmező apa marad… megtörtént. Egy pillanatnyi rémkép a pedofilról, aki a gyermekét bántja, egy üvöltés, egy rettegő gyermek könnytől fényes arca. A hideg dermedtség a gyilkos tett után. A kés, a vér, a borzalmak. Bárcsak ne tette volna meg, akkor maradhatott volna az, aki előtte volt. Apa, aki végtelen szeretettel neveli gyermekét... egy apa, aki támogatja, óvja beteg feleségét... egy apa, aki becsületesen élte mindennapjait. Mert igen, ez is ő.**

 **Egy középszerű napon ismertem meg őt, csendessége tisztelettudása különbözött az „átlagos” fogvatartottak viselkedésétől. Úgy döntöttem, kockázatot vállalok és egy huzamosabb ideje jól működő csoportos motivációs foglalkozás keretében bemutatom a csoportnak. A többség kérdezett, ő csak csendben figyelt. Aztán a foglalkozás végén kifelé menet csak egy szót mondott, köszönöm! Furcsán visszhangzott ez az egy szó a teremben. Nem mintha először hallottam volna, többek szokták mondani, de ennek a "köszönömnek" súlya volt. Kíváncsi lettem ki lehet ez az ügyfél, aki "kezét csókólomot" köszön, figyel, csendben van, és tisztelettudó. Aztán lehetőségem nyílt a halk, csendes klienst jobban megismerni. Az egyéni foglalkozások alkalmával lassan megnyílt és jobban megismerhettem személyisége igazi oldalát. Egy idő után még a gondolatai is ismerősek lettek. Mindig lehetett tudni, hogy aznap reménykedik-e még a szabadulásban vagy éppen akkor és ott feladta. Ilyenkor elkelt számára a tanácsadói "noszogatás". Tanul angolul, járt önismereti és kommunikációs tréningcsoportba, és minden lehetőségben megtalálja a pozitív változás lehetőségét.**

**A rácsok mögött lehetősége nyílt újragondolni tettét is, ma már tudja, hogy hiba volt. Rendszeresen látogatja őt pszichológus, akivel fokozatosan nyitják meg önismeretének rejtett szegleteit és dolgozzák fel az őt ért veszteségeket. Jóvátétel keretein belül felvenné a kapcsolatot a meggyilkolt családjával is. Bátor tett. Odaállni egy család elé, hogy igen én öltem meg a gyermeketeket, én voltam az, aki megtette, és ez alól nincs felmentés. Talán már százszor elgondolta, mit mondana a családnak. Mondja el, hogy pedofil volt? Hogy egy báránybőrbe bújt farkas volt, aki bántotta a gyermekét. Talán nincs is rá szükség, talán maga a család is tudja, hogy szerettük sem volt ártatlan. Nincs jó megoldás, egy család elvesztette gyermekét, bármilyen is volt. Miközben ott egy másik gyermek, aki míg él, lelkében hordozza nem csak a molesztálás emlékét, de szeretett apja "elvesztését" is. Mi lett volna ha... Ha egy gyereket nem bánt egy idegen, ha egy apa emiatt nem gyilkol, ha családok nem törtek volna össze...**

**Az életfogytiglan tartó börtönbüntetés nem hoz vigaszt az "áldozatoknak". Vajon jót tesz-e a társadalom, ha az apát örökre börtönben tartják? Bár nem az én kompetenciám eldönteni, véleményem szerint ebben az esetben nem. Ez a kérdéskör sok embert foglalkoztat, nem csak Magyarországon, hanem az egész világon is.**

**Ebben az ügyben mindkét család valamennyi hozzátartozója áldozat. A maga módján mindenki megszenvedi a cselekedeteket. Fájdalommal keserédes minden pillanat. És a kérdések ott keringenek a levegőben. Vajon fog - e még repülni a madár? Vajon fog-e még felzúgni a motor, hogy a letöltött büntetés után kiszabadulva kalitkájából, elmotorozzanak fiával a lenyugvó nap végtelen látóhatárán át... a 66-os úton.**

**Jakab Anriett Judit**

Fővárosi Büntetés- végrehajtási Intézet

Reintegrációs tanácsadó referens-

Nemzetgazdasági Minisztérium

**Köszönet a Fővárosi Büntetés- végrehajtási Intézet III. Objektum Pszichológusának Gönczöl Kittinek, aki szakmai tapasztalatával elősegítette az esettanulmány megvalósulását.**